ฟอลคอนฯ เติมทุนเพิ่ม ลุยงานใหญ่
&#8220;ฟอลคอนประกันภัย&#8221; เพิ่มทุนอีก 40 ล้าน พร้อมรับงานขนาดใหญ่ วางเป้าปีนี้เบี้ยแตะ 2,000 ล้าน
5 เม.ย. 2559

“ฟอลคอนประกันภัย” เพิ่มทุนอีก 40 ล้าน พร้อมรับงานขนาดใหญ่ วางเป้าปีนี้เบี้ยแตะ 2,000 ล้าน
นางโสภา กาญจนรินทร์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า เมื่อเดือน มี.ค.ที่ผ่านมา บริษัทได้ทำการเพิ่มทุนจดทะเบียนจากผู้ถือหุ้น 40 ล้านบาท รวมเป็น 100 ล้านบาท เพื่อต้องการเพิ่มศักยภาพให้บริษัทมีความแข็งแกร่งและสามารถรองรับการเติบโตอย่างก้าวกระโดดได้
สำหรับกลยุทธ์ที่สำคัญในปีนี้จะเน้นการรับประกันความเสี่ยงภัยอย่างมืออาชีพ อาทิ โครงการก่อสร้างขนาดใหญ่หรือเมกะโปรเจกต์ต่างๆ ตามแผนการพัฒนาของภาครัฐ หรือการประกันภัยงานก่อสร้างและวิศวกรรมขนาดใหญ่ รวมถึงความเสี่ยงภัยจากการก่อการร้าย ซึ่งฟอลคอนฯ และบริษัทในกลุ่มผู้ถือหุ้นใหญ่มีศักยภาพเพียงพอที่จะรับงานเหล่านี้ได้ เพราะมีทั้งประสบการณ์และผู้เชี่ยวชาญในการพิจารณารับประกันภัย
“เรายังมีความแข็งแกร่งด้านการเงินมาตลอด เห็นได้จากอัตราส่วนความเพียงพอของเงินกองทุนอยู่ที่ 250% สูงกว่าที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดไว้ที่ 140% โดยปีนี้ตั้งเป้าทำเบี้ยให้ได้ 2,000 ล้านบาท เติบโต 18% จากปี 2558 ที่ทำเบี้ยได้ 1,651 ล้านบาท” นางโสภา กล่าว
ทั้งนี้ เบี้ยประกันภัยปี 2558 เกิดจากกลุ่มธุรกิจองค์กร 835 ล้านบาท และเบี้ยจากผลิตภัณฑ์ประกันภัยรายย่อย 816 ล้านบาท สัดส่วนอย่างละประมาณ 50% และปีนี้ยังคงรักษาสัดส่วนนี้ต่อไป โดยปีที่ผ่านมาเบี้ยประกันภัยรถยนต์เติบโตสูงสุดถึง 56% รองลงมาเป็นประกันภัยอุบัติเหตุส่วนบุคคลโต 23% และอยู่ในกลุ่มของประกันภัยรายย่อยที่บริษัทมีแผนรุกตลาดมาตลอด